ຊີເຣຍໃຊ້ໂຮງໝໍ ເປັນບ່ອນປາບປາບ ພວກຄັດຄ້ານລັດຖະບານ (ເບິ່ງວີດີໂອ)
ກຸ່ມປົກປ້ອງສິດທິມະນຸດກ່າວວ່າ ຊີເຣຍກໍາລັງໃຊ້ພວກໂຮງໝໍ ເປັນເຄື່ອງມື ໃນການປາບປາມພວກຄັດຄ້ານລັດຖະບານ.
ກຸ່ມປົກປ້ອງສິດທິມະນຸດກຸ່ມນຶ່ງກ່າວວ່າ ຊີເຣຍກໍາລັງໃຊ້ໂຮງໝໍເປັນເຄື່ອງມືໃນການດໍາເນີນ ຄວາມພະຍາຍາມເພື່ອທັບມ້າງຝ່າຍຄັດຄ້ານ ອົງການນິລະໂທດກໍາສາກົນ ທີ່ມີສໍານັກງານຕັ້ງຢູ່ລອນດອນ ກ່າວຢູ່ໃນລາຍງານສະບັບນຶ່ງ ໃນວັນອັງຄານມື້ນີ້ວ່າ ພວກຄົນເຈັບຢູ່ໂຮງໝໍ 4 ແຫ່ງຂອງລັດຖະບານ ໄດ້ຖືກທໍລະມານ ແລະວ່າພວກພະນັກງານແພດທີ່ຖືກສົງໄສວ່າ ໃຫ້ການຮັກສາພະຍາບານພວກປະທ້ວງນັ້ນ ໄດ້ຖືກກໍາລັງຮັກສາຄວາມປອດໄພຂອງລັດຖະບານໂຈມຕີ ກຸ່ມດັ່ງກ່າວເວົ້າວ່າ ພວກຄົນເຈັບໄດ້ຖືກໂຈມຕີໂດຍພວກເຈົ້າໜ້າທີ່ແລະພະນັກງານຮັກສາ ຄວາມປອດໄພທີ່ໂຮງໝໍໃນເມືອງ Banias, Homs, ແລະ Tell Kalakh ແລະວ່າ ຫລາຍໆຄົນພົບວ່າ ມັນເປັນການງ່າຍກ່ວາທີ່ຈະປ່ອຍໃຫ້ບາດແຜບໍ່ໄດ້ຮັບການພະຍາ ບານແທນການໄປໂຮງໝໍ ອົງການນິລະໂທດກໍາໄດ້ຮຽກຮ້ອງໃຫ້ລັດຖະບານຊີເຣຍ ອອກຄໍາສັ່ງໃຫ້ພວກໂຮງໝໍຕ່າງໆ ຮັບເອົາຄົນເຈັບທັງໝົດແລະໃຫ້ຮັກສາພວກເຂົາເຈົ້າຢ່າງບໍ່ລໍຊ້າ ໃນວັນອັງຄານມື້ນີ້ຄືກັນ ຈີນໄດ້ຮຽກຮ້ອງໃຫ້ຊີເຣຍ ປະຕິບັດຕາມຄໍາໝັ້ນສັນຍາທີ່ຈະທໍາ ການປະຕິຮູບນັ້ນ ແລະໃຫ້ຕອບສະໜອງຕໍ່ຄວາມຮຽກຮ້ອງຕ້ອງການຂອງປະຊາຊົນຂອງ ຕົນ ໂຄສົກຍິງຂອງກະຊວງຕ່າງປະເທດຈີນກ່າວວ່າ ຈີນຢາກໃຫ້ທຸກຝ່າຍຍັບຍັ້ງຈາກຄວາມ ຮຸນແຮງ ແລະໃຫ້ແກ້ໄຂວິກິດການໂດຍສັນຕິວິທີ ທູດພິເສດຂອງຈີນຄົນນຶ່ງມີກໍານົດໄປ ຢ້ຽມຢາມຊີເຣຍ ເລີ່ມຕົ້ນໃນວັນພຸດມື້ອື່ນນີ້ ຈີນພ້ອມກັບຣັດເຊຍ ໄດ້ອອກສຽງຄັດຄ້ານຕໍ່ມະຕິນຶ່ງຂອງສະພາຄວາມໝັ້ນຄົງສະຫະປະ ຊາຊາດໃນຕົ້ນເດືອນນີ້ ທີ່ປະນາມຊີເຣຍສໍາລັບການກວດລ້າງປາບປາມພວກປະທ້ວງພົນ ລະເຮືອນນັ້ນ ໃນອີກຂ່າວນຶ່ງ ໃນການເຄື່ອນໄຫວທີ່ມີການຄາດກັນລ່ວງໜ້ານັ້ນ ຊີເຣຍໄດ້ຮຽກໂຕເອກ ອັກຄະລັດຖະທູດຂອງຕົນປະຈໍາວໍຊິງຕັນ ກັບຄືນປະເທດ ການເຄື່ອນໄຫວດັ່ງກ່າວນີ້ ມີ ຂຶ້ນບໍ່ເທົ່າໃດຊົ່ວໂມງ ຫລັງຈາກທີ່ວໍຊິງຕັນປະກາດວ່າ ເອກອັກຄະລັດຖະທູດສະຫະລັດ ປະຈໍາຊີເຣຍ ທ່ານ Robert Ford ໄດ້ເດີນທາງອອກຈາກດາມັສກັສ ກັບຄືນປະເທດ ແລ້ວຫລັງຈາກທີ່ໄດ້ຮັບ ອັນທີ່ທ່ານເອີ້ນວ່າ “ຄໍາຂູ່ທີ່ໜ້າເຊື່ອຖືໄດ້ ” ເບິ່ງວີດີໂອ ລາຍງານທີ່ກ່ຽວຂ້ອງກັນ: